stanford-oval/wikipedia huggingface dataset:
Raamattuvyöhyke
Termin alkuperä ja käyttö

Raamattuvyöhyke-termin loi 1920-luvulla amerikkalainen kirjailija-toimittaja, uskontokriitikko H. L. Mencken. Mencken käytti sanaa negatiivisena ilmaisuna. Åbo Akademin uskontososiologian dosentti Andreas Hägerin mukaan tarkoituksellinen negatiivinen pohjavire on yleinen käyttötapa myös nykyään. Hägerin mukaan negatiivinen assosiaatio liittyy sekulaariin yhteiskunnalliseen katsantoon, jossa suuret kaupungit sekä maallisuus edustavat modernia ja maaseutua sekä uskontoa pidetään syrjäisenä ja vanhanaikaisena. Positiivisessa merkityksessä termillä on viitattu kirkkohistoriaan ja herätysliikkeiden juuriin tietyllä alueella.
Termin alkuperä ja käyttö > Käytön kritiikki

Uskontososiologian dosentti Andreas Häger on kritisoinut Raamattuvyöhyke-termin käyttöä muun muassa termiin liittyvän negatiivisten assosiaatioiden ja yksinkertaistavan stereotypian vuoksi. Hägerin mukaan termin käyttö leimaa kaikkia alueen asukkaita.
Raamattuvyöhyke eri maissa > Suomi

Suomen raamattuvyöhykkeeksi on yleisesti kuvattu Pohjanmaan aluetta, jossa eri herätysliikkeillä on vahva rooli. Pohjois-Pohjanmaalla vaikuttaa erityisen voimakkaasti lestadiolaisuus. Etelä-Pohjanmaalla ja Ruotsinkielisellä Pohjanmaalla vaikuttavat herännäisyys ja evankelisuus sekä voimakas vapaakirkollisuus. Suomalaista raamattuvyöhykettä on kuvattu eri mittareiden perusteella, mutta tarkkaa sisältöä määritelmälle ei ole. THL:n Mika Gissler on nimennyt raamattuvyöhykkeeksi pohjalaismaakuntien sairaanhoitopiirit, jotka ovat erottuneet pidemmällä aikavälillä muuta maata matalammalla raskaudenkeskeytysten määrällä. Keski-Pohjanmaalla sijaitseva Perho on Suomen luterilaisin kunta. Pohjanmaalla kirkkoon kuuluminen on myös muuta maata yleisempää.
Raamattuvyöhyke eri maissa > Ruotsi

Ruotsin raamattuvyöhykeenä pidetään erityisesti Smålandin aluetta. Smålandin lääneistä Jönköpingiä profiloi vapaakirkollisuus, Kalmaria korkeakirkollisuus ja Kronobergia vanhakirkollisuus. Laajemmassa merkityksessä raamattuvyöhykkeeseellä on viitattu Jönköpingin ja Göteborgin väliseen alueeseen.
Raamattuvyöhyke eri maissa > Norja

Norjan raamattuvyöhyke käsittää maan etelä- ja länsiosat.
Raamattuvyöhyke eri maissa > Tanska

Tanskan raamattuvyöhykeeksi kutsutaan Luoteis- ja Keski-Jyllantia. Alueella vaikuttaa erityisesti evankelis-luterilaiseen kristinuskon käsitykseen perustuva Indre Mission, jonka papit ja maallikot perustivat Seelannin Stenlillessä vuonna 1861. Nykyisin liike on vahvimmillaan Hedenstedin, Løsningin, Korningin ja Øster Sneden ympäristössä. Alueella vaikuttavat myös Tanskan Oasis-liike, YMCA sekä Jehovan todistajat. Evankelis-luterilainen vapaakirkko toimii Løsningissä ja adventistit Vejlessä.
Raamattuvyöhyke eri maissa > Australia

Australiassa raamattuvyöhyke-termillä viitataan yksittäisten kaupunkien alueisiin, joissa on paljon kristittyjä. Alueella on yleensä myös megakirkko.
Hills Districtin esikaupunkialue Sydneyn luoteisosassa, jossa sijaitsee Hillsong Church.
Sydneyn läntinen suuralue Fairfieldin ja Horsley Parkin rajalla.
Adelaiden koillinen esikaupunkialue, keskittyen Paradisen, Modburyn ja Golden Groven kaupunginosiin, jossa sijaitsee Influencers Church.
Melbournen itäinen kaupunkialue, jossa sijaitsevat CityLife Church, Crossway Baptist Church, Stairway Church ja Discovery Church.
Raamattuvyöhyke eri maissa > Yhdysvallat

Oklahoman osavaltionyliopistossa työskentelevä maantieteilijä Stephen Tweedie julkaisi ensimmäisen tieteellisen kuvauksen raamattuvyöhykkeestä Journal of Popular Culture -lehdessä vuonna 1978. Oklahoma City nimettiin tässä raamattuvyöhykkeen soljeksi, eli keskustaksi. Amerikkalaisten käsitys siitä, mitkä osavaltiot kuuluvat kokonaan tai edes osittain raamattuvyöhykkeeseen, vaihtelevat.
Yhdysvaltojen raamattuvyöhyke on perinteisesti ollut republikaanien vahvaa kannatusaluetta. Aluetta leimaa myös muuhun maahan verrattuna matala koulutustaso.
Aiheesta muualla

Ylen Elävä arkisto: Amerikan raamattuvyöhykkeeltä löytyvät konservatismin kasvot
Finneyn piirikunta

Finneyn piirikunta Kansasin kartalla
Finneyn piirikunta (piirikuntalyhenne: FI) on Kansasin osavaltion länsiosassa Yhdysvalloissa sijaitseva piirikunta. Vuoden 2000 väestönlaskennan mukaan piirikunnan asukasluku on 40 523. Suurin kaupunki on piirikunnan keskus Garden City.
Liikenne

Finneyn piirikuntaa halkovat itä–länsisuuntainen US Highway 50 sekä pohjois–eteläsuuntainen US Highway 83. Valtatiet risteävät Garden Cityssä. Kolmanneksi tärkein pääväylä on State Road 156, joka johtaa Garden Cityyn Great Bendistä.
Piirikunnan eteläosan halki virtaa Arkansasjoki, joka oli aiemmin tärkeä vesiliikenneväylä. Nykyisin vesiliikenne joella on mahdotonta.
Arkansasjokea seurailee myös vähäliikenteinen BNSF Railwayn rataosuus Dodge Citystä La Juntaan, Coloradoon. Rataosalla liikennöi päivittäin yksi henkilöjunapari, Amtrakin Southwest Chief. Tavaraliikenne on hiljaista, ja muodostuu pääasiassa jakelu- ja keräilyjunista sekä hiilijunista. Garden City Western Railway hoitaa paikallista tavaraliikennettä Garden Cityn pohjois- ja luoteispuolella, ja hoitaa rahtiyhdysliikennettä BNSF Railwayn kanssa.
Piirikunnan tärkein lentoasema on Garden Cityn kaakkoispuolella sijaitseva Garden City Regional Airport.
Maantiede

Yhdysvaltain väestönlaskentaviraston mukaan piirikunnan pinta-ala on 3 374 km², josta 2,0 km² (0.06%) on vettä.
Maantiede > Naapuripiirikunnat

Scottin piirikunta pohjoisessa
Lanen piirikunta pohjoisessa
Nessin piirikunta koillisessa
Hodgemanin piirikunta idässä
Haskellin piirikunta etelässä
Grayn piirikunta etelässä
Grantin piirikunta lounaassa
Kearnyn piirikunta lännessä
Maantiede > Väestö

Vuoden 2000 väestönlaskennan mukaan piirikunnassa asui 40 523 ihmistä 12 948 taloudessa. Perheitä on 9 749. Väestötiheys oli 12 hlöä/km². Asuntoja piirikunnassa oli 13 763, asuntojen keskimääräisen tiheyden ollessa 4 asuntoa/km². Piirikunnan asukkaista syntyperältään 69,05 % oli eurooppalaisia, 1,25 % afroamerikkalaisia, 0,96 % intiaaneja, 2,87 % aasialaisia ja 0,08 % Tyynenmeren saarilta. 2,80 % asukkaista kuului kahteen tai useampaan rotuun, ja 22,99 % kuului muihin rotuihin tai ryhmiin.
Talouksia oli 12 948, joista 46,0 % oli alle 18-vuotiaita lapsia. 59,8 % oli avioparien talouksia, 10,5 % yksinhuoltajaäitien talouksia, ja 24,7 % talouksista muodostui ihmisistä jotka eivät olleet sukua keskenään. Yhden hengen talouksia oli 19,6 %, ja 6,3 % talouksista oli yli 65-vuotiaiden talouksia. Keskimääräinen ruokakunnan koko oli 3,09 henkeä ja keskimääräinen perhekoko oli 3,55 henkeä.
Maantiede > Ikäjakauma

0—18: 34.30%
18–24: 11.00%
25–44: 31.10%
45–64: 16.60%
65– : 7.00&
Asukkaiden ikämediaani oli 28 vuotta. Jokaista sataa naista kohti piirikunnassa on 104.20 miestä. Jokaista sataa yli 18-vuotiasta naista kohti on 103.30 miestä.
Talouksien vuositulojen mediaani oli 38 474 USD, ja perheiden vuositulojen mediaani oli 42 839 USD. Miesten tulojen mediaani oli 29 948 USD ja naisten 21 510 USD. Piirikunnan vuositulojen keskiarvo asukasta kohti oli 15 377 USD.
14.20% piirikunnan väestöstä ja 10.00% perheistä elää köyhyysrajan alapuolella. Alle 18-vuotiaista 18.60% ja yli 65-vuotiaista 10.70% elää köyhyysrajan alapuolella.
Kaupungit ja kylät > Kaupungit

Kaupungit ja väkiluku vuoden 2004 ennusteen mukaan:
Garden City – 27 312 (piirikunnan keskus)
Holcomb – 1 943
Kaupungit ja kylät > Kylät

Friend
Gano
Kalvesta
Lowe
Peterson
Pierceville
Plymell
Ritchal
Rodkey
Tennis
Wolf
Kaupungit ja kylät > Alueet

Finneyn piirikunta on jakautunut seitsemään alueeseen (township). Garden City katsotaan hallinnollisesti itsenäiseksi joten se on jätetty alueiden väestölaskennan ulkopuolelle.
| Alue | Väkiluku | Väestön- tiheys hlöä/km² | Maa-alue km² | Vesialue km² | Vettä % |
| --- | --- | --- | --- | --- | --- |
| Garden City | 7,400 | 23 | 327 | 0 | 0.11% |
| Garfield | 331 | 0 | 1,116 | 1 | 0.09% |
| Ivanhoe | 666 | 2 | 368 | 0 | 0 % |
| Pierceville | 551 | 1 | 378 | 0 | 0.01% |
| Pleasant Valley | 139 | 0 | 371 | 0 | 0 % |
| Sherlock | 2,758 | 7 | 419 | 0 | 0.09% |
| Terry | 227 | 1 | 371 | 0 | 0.11% |
Kansasin osavaltio
| --- | --- |
Piirikunnat:   Allen  Anderson  Atchison  Barber  Barton  Bourbon  Brown  Butler  Chase  Chautauqua  Cherokee  Cheyenne  Clark  Clay  Cloud  Coffey  Comanche  Cowley  Crawford  Decatur  Dickinson  Doniphan  Douglas  Edwards  Elk  Ellis  Ellsworth  Finney  Ford  Franklin  Geary  Gove  Graham  Grant  Gray  Greeley  Greenwood  Hamilton  Harper  Harvey  Haskell  Hodgeman  Jackson  Jefferson  Jewell  Johnson  Kearny  Kingman  Kiowa  Labette  Lane  Leavenworth  Lincoln  Linn  Logan  Lyon  Marion  Marshall  McPherson  Meade  Miami  Mitchell  Montgomery  Morris  Morton  Nemaha  Neosho  Ness  Norton  Osage  Osborne  Ottawa  Pawnee  Phillips  Pottawatomie  Pratt  Rawlins  Reno  Republic  Rice  Riley  Rooks  Rush  Russell  Saline  Scott  Sedgwick  Seward  Shawnee  Sheridan  Sherman  Smith  Stafford  Stanton  Stevens  Sumner  Thomas  Trego  Wabaunsee  Wallace  Washington  Wichita  Wilson  Woodson  Wyandotte 
Kaupungit (suurimmat):   Andover  Derby  Dodge City  Emporia  Garden City  Gardner  Great Bend  Hays  Hutchinson  Junction City  Kansas City  Lawrence  Leavenworth  Leawood  Lenexa  Liberal  Manhattan  Newton  Olathe  Overland Park  Pittsburg  Prairie Village  Salina  Shawnee  Topeka (pääkaupunki)  Wichita
Suomen urheilu 2012

Suomen urheilu 2012 käsittelee vuoden 2012 merkittäviä uutisia ja tapahtumia suomalaisessa urheilussa.
Vuoden urheilija

Urheilutoimittajain Liiton Vuoden urheilija -äänestyksessä kymmenen parhaan joukkoon sijoittuivat:
| Sija | Urheilija | Urheilumuoto |
| --- | --- | --- |
| 1. | Tuuli Petäjä-Sirén | Purjehdus |
| 2. | Antti Ruuskanen | Yleisurheilu |
| 3. | Leo-Pekka Tähti | Yleisurheilu |
| 4. | Minna Kauppi | Suunnistus |
| 5. | Kimi Räikkönen | Autourheilu |
| 6. | Pekka Koskela | Pikaluistelu |
| 7. | Silja Lehtisen venekunta | Purjehdus |
| 8. | Kaisa Mäkäräinen | Ampumahiihto |
| 9. | Kiira Korpi | Taitoluistelu |
| 10. | Janne Korpi | Lumilautailu |
Lähde: 
Vuoden valmentajaksi valittiin jalkapallovalmentaja Sami Hyypiä.
Yleistä

Suomen Liikunta ja Urheilu, Nuori Suomi ja Suomen kuntoliikuntaliitto yhdistyivät kesäkuussa uudeksi urheilun kattojärjestöksi, jonka nimeksi tuli Valo. Järjestön ensimmäiseksi puheenjohtajaksi valittiin Petteri Kilpinen.
Olympialaiset

Lontoon kesäolympialaisissa 27.7.–12.8. Suomi saavutti kaksi hopeamitalia ja yhden pronssin.
Lontoon kesäparalympialaisissa 29.8.–9.9. Suomi sai neljä kultamitalia, yhden hopean ja yhden pronssin.
Risto Nieminen valittiin 21.11. Suomen Olympiakomitean uudeksi puheenjohtajaksi.
Alppihiihto

Maailmancupissa 2011–2012 Tanja Poutiainen sijoittui yhteispisteissä 13:nneksi. Pujottelucupissa hän oli kuudes.
Ampumahiihto

Maailmanmestaruuskilpailuissa 1.–11.3. Ruhpoldingissa, Saksassa Kaisa Mäkäräinen saavutti pronssia 12,5 kilometrin yhteislähtökilpailussa. Mari Laukkanen sijoittui 7,5 kilometrin sprintissä 15:nneksi.
Maailmancupissa 2011–2012 Kaisa Mäkäräinen sijoittui yhteispisteissä neljänneksi.
Autourheilu

Rallin maailmanmestaruussarjassa Citroënilla ajanut Mikko Hirvonen sijoittui toiseksi ja Ford-kuljettaja Jari-Matti Latvala kolmanneksi. Latvala voitti helmikuussa Ruotsin rallin ja syyskuussa Walesin rallin. Hirvonen voitti lokakuussa Sardinian rallin. Elokuussa Suomen MM-rallin voittoon ajoi ranskalainen Sébastien Loeb.
Formula 1:n maailmanmestaruussarjassa Lotuksella ajanut Kimi Räikkönen sijoittui kolmanneksi. Hän voitti 4.11. ajetun Abu Dhabin Grand Prix'n.
Hiihtosuunnistus

Euroopan-mestaruuskilpailuissa 20.–26.2. Sumyssa, Ukrainassa Staffan Tunis voitti kultaa sprintissä ja pitkän matkan yhteislähtökilpailussa sekä Matti Keskinarkauksen ja Olli-Markus Taivaisen kanssa viestissä. Taivainen sai keskimatkalla hopeaa ja Sonja Mörsky sprintissä pronssia.
Jalkapallo

Suomen Palloliiton uudeksi puheenjohtajaksi valittiin lokakuussa Pertti Alaja. Edellinen puheenjohtaja Sauli Niinistö aloitti maaliskuussa tasavallan presidentin tehtävässä, minkä jälkeen Palloliiton puheenjohtajuutta hoiti väliaikaisesti Markku Lehtola.
Mixu Paatelaisen valmentama Suomen A-maajoukkue aloitti MM-karsinnat syksyllä Helsingissä häviämällä Ranskalle 0–1 ja pelaamalla Georgian kanssa tasan 1–1.
Andrée Jeglertzin valmentama Suomen naisten maajoukkue selviytyi vuoden 2013 EM-kilpailuihin voitettuaan kuudesta viimeisestä karsintaottelustaan viisi ja hävittyään syyskuussa merkityksettömän viimeisen karsintaottelun Ukrainalle.
Sami Hyypiä nimettiin huhtikuun alussa Saksan Bundesliigassa pelaavan Bayer 04 Leverkusenin päävalmentajaksi yhdessä saksalaisen Sascha Lewandowskin kanssa.
Miesten Suomen-mestaruuden voitti neljännen peräkkäisen kerran Helsingin Jalkapalloklubi, hopeaa sai turkulainen FC Inter, ja pronssille sijoittui Turun Palloseura.
Naisten Suomen-mestaruuden voitti PK-35 Vantaa, hopeaa sai Åland United, ja pronssille sijoittui Helsingin Jalkapalloklubi.
Jousiammunta

Lontoon kesäparalympialaisissa Jere Forsberg voitti kultaa taljajousiammunnan avoimessa luokassa.
Jääkiekko

Naisten maailmanmestaruuskilpailuissa 7.–14.4. Burlingtonissa, Yhdysvalloissa Suomi sijoittui neljänneksi hävittyään välierissä Kanadalle 1–5 ja pronssiottelussa Sveitsille 2–6.
Miesten maailmanmestaruuskilpailut pelattiin 4.–20.5. Suomen ja Ruotsin kesken jaettuina kisoina Helsingin isännöidessä mitaliotteluita. Jukka Jalosen valmentama Suomi sijoittui neljänneksi voitettuaan puolivälierissä Yhdysvallat 3–2 mutta hävittyään välierissä Venäjälle 2–6 ja pronssiottelussa Tšekille 2–3.
Keilailu

Ensimmäisissä singlen maailmanmestaruuskilpailuissa 19.–25.9. Limassolissa, Kyproksella Osku Palermaa saavutti pronssia ja Krista Pöllänen päätyi sijoille 5–8.
Naisten Euroopan-mestaruuskilpailuissa 6.–17.6. Tilburgissa, Alankomaissa Krista Pöllänen saavutti hopeaa all eventsissa sekä pronssia parikilpailussa Marjo Pöntisen kanssa.
Miesten Euroopan-mestaruuskilpailuissa 16.–26.8. Wienissä, Itävallassa Joonas Jehkinen voitti kultaa all eventsissa sekä Joonas Jähin, Petteri Salosen, Osku Palermaan ja Perttu Jussilan kanssa joukkuekilpailussa. Triokilpailussa Jehkinen, Jussila ja Palermaa saavuttivat hopeaa.
Koripallo

Miesten Suomen-mestaruuden voitti loimaalainen Bisons, hopeaa sai runkosarjan voittanut Joensuun Kataja ja pronssille sijoittui helsinkiläinen Torpan Pojat.
Naisten Suomen-mestaruuden vei kolme loppuottelua viidestä voittanut lappeenrantalainen Catz, hopeaa sai Äänekosken Huima ja pronssille sijoittui kotkalainen Peli-Karhut.
Käsipallo

Miesten Suomen-mestaruuden vei kaikki kolme loppuottelua voittanut ja runkosarjassakin kaikki ottelunsa voittanut kauniaislainen HC West, hopeaa sai vantaalainen Atlas, ja pronssille sijoittui Riihimäen Cocks.
Naisten Suomen-mestaruuden voitti Helsingin IFK, hopeaa sai Grankulla IFK ja pronssille sijoittui helsinkiläinen Sparta IF.
Lentopallo

Miesten Suomen-mestaruuden vei loppuottelut lukemin 4–3 voittanut Vammalan Lentopallo, hopeaa sai runkosarjan voittanut Hurrikaani-Loimaa ja pronssille sijoittui rovaniemeläinen Team Lakkapää.
Naisten Suomen-mestaruuden voitti neljännen peräkkäisen kerran salolainen LP Viesti, hopeaa sai hämeenlinnalainen HPK ja pronssille sijoittui LP Kangasala. Liigassa pelasi myös kaksi virolaisjoukkuetta. Viesti voitti runsaan kolmen vuoden aikana peräkkäin 114 liigaottelua, kunnes LP Kangasala voitti sen neljännessä välieräottelussa.
Lumilautailu

TTR-kiertueen ensimmäisissä maailmanmestaruuskilpailuissa 10.–19.2. Oslossa, Norjassa Enni Rukajärvi saavutti pronssia slopestylessa.
Maailmancupissa 2011–2012 Janne Korpi voitti freestylelajien kokonaiscupin sekä lumikourun ja big airin cupit.
Maalipallo

Lontoon kesäparalympialaisissa Suomen miesten joukkue voitti kultaa kukistamalla loppuottelussa Brasilian 8–1. Naisten turnauksessa Suomi jäi neljänneksi hävittyään pronssiottelussa Ruotsille 1–5.
Moottoripyöräily

Ratamoottoripyöräilyn maailmanmestaruussarjassa Pekka Päivärinta sijoittui purkkiorjansa, sveitsiläinen Adolf Hännin kanssa sivuvaunuluokassa neljänneksi. Mika Kallio sijoittui Moto2-luokassa kuudenneksi ja Niklas Ajo Moto3-luokassa 19:nneksi.
Enduron maailmanmestaruussarjassa Juha Salminen saavutti Enduro 2 -luokassa pronssia.
Joonas Kylmäkorpi voitti maarata-ajon maailmanmestaruuden kolmannen peräkkäisen kerran.
Paini

Lontoon kesäolympialaisissa Suomea edustivat 15:nneksi alle 84-kiloisten sarjassa sijoittunut Rami Hietaniemi ja 16:nneksi alle 60-kiloisissa sijoittunut Jarkko Ala-Huikku.
Euroopan-mestaruuskilpailuissa 6.–11.3. Belgradissa, Serbiassa paras suomalaissaavutus oli Petra Ollin seitsemäs sija vapaapainin alle 55-kiloisten sarjassa.
Pesäpallo

Jyväskylässä avattiin 16.6. Suomalaisen pesäpalloilun kunniagalleria ja siihen valittiin aluksi 20 henkilöä.
Miesten Suomen-mestaruuden voitti Sotkamon Jymy, joka voitti loppuotteluissa Vimpelin Vedon otteluvoitoin 3–0. Pronssille sijoittui Pattijoen Urheilijat.
Naisten Suomen-mestaruuden voitti Lapuan Virkiä, joka voitti loppuotteluissa jyväskyläläisseura Kirittäret otteluvoitoin 3–2. Pronssille sijoittui Porin Pesäkarhut.
Itä–Länsi-otteluissa 20.–22.7. Sotkamossa Länsi voitti naisten ottelun 0–2 ja miesten ottelun supervuoroparin jälkeen 1–2.
Pikaluistelu

Sprinttimaailmanmestaruuskilpailuissa 28.–29.1. Calgaryssa, Kanadassa Mika Poutala sijoittui yhteispisteissä neljänneksi sivuten Pekka Koskelan viikkoa aiemmin Salt Lake Cityn maailmancupissa tekemiä Suomen-ennätyspisteitä 137,270.
Matkakohtaisissa maailmanmestaruuskilpailuissa 22.–25.3. Heerenveenissä, Alankomaissa Pekka Koskela saavutti 500 metrillä pronssia ja Mika Poutala sijoittui samalla matkalla seitsemänneksi. Koskela oli 1 000 metrillä yhdestoista.
Purjehdus

Lontoon kesäolympialaisissa Tuuli Petäjä saavutti purjelautailun RS:X-luokassa hopeaa. Match Racingissä Silja Lehtinen, Silja Kanerva ja Mikaela Wulff saavuttivat pronssia. Seitsemänneksi sijoittuivat Sari Multala Laser Radial -luokassa sekä Lauri Lehtinen ja Kalle Bask 49er-luokassa.
Laser Radial -luokan maailmanmestaruuskilpailuissa toukokuussa Boltenhagenissa, Saksassa Sari Multala saavutti pronssia.
Match Racingin maailmanmestaruuskilpailuissa kesäkuussa Göteborgissa, Ruotsissa Silja Lehtinen, Silja Kanerva ja Mikaela Wulff voittivat kultaa.
Purjelautailun RS:X-luokan Euroopan-mestaruuskilpailuissa helmi-maaliskuussa Madeiralla Tuuli Petäjä saavutti pronssia.
Pyöräily

Maastomaratonpyöräilyn Euroopan-mestaruuskilpailuissa 16.–17.6. Jablonné v Podještědíssa, Tšekissä Pia Sundstedt voitti kultaa.
Ratsastus

Lontoon kesäparalympialaisissa Katja Karjalainen saavutti hopeaa kouluratsastuksen 1b-luokan vapaaohjelmassa.
Salibandy

Miesten maailmanmestaruuskilpailuissa 1.–9.12. Zürichissä ja Bernissä, Sveitsissä Suomi saavutti hopeaa voitettuaan välierissä Sveitsin jatkoajalla 4–3 mutta hävittyään loppuottelussa Ruotsille 5–11. Maalivahti Henri Toivoniemi ja puolustaja Tatu Väänänen valittiin kisojen tähdistöjoukkueeseen. Joukkueen valmentaja oli Petri Kettunen.
Squash

Joukkueiden Euroopan-mestaruuskilpailuissa 1.–6.5. Nürnbergissä, Saksassa Suomen miehet sijoittuivat kahdeksanneksi ja naiset 13:nneksi.
Henkilökohtaiset Euroopan-mestaruuskilpailut käytiin 23.–26.5. Helsingissä. Olli Tuominen voitti ensimmäisenä suomalaisena kultaa ja Henrik Mustonen sijoittui seitsemänneksi sekä Matias Tuomi 12:nneksi. Naisten kilpailussa suomalaisista paras oli 15:nneksi sijoittunut Saara Valtola.
Suunnistus

Maailmanmestaruuskilpailuissa 14.–21.7. Lausannessa, Sveitsissä Minna Kauppi voitti kultaa keskimatkalla ja saavutti hopeaa pitkällä matkalla. Viestissä Suomen naisjoukkue sijoittui viidenneksi. Tuomo Mäkelä ja Venla Niemi olivat sprintissä kuudensia. Merja Rantanen sijoittui pitkällä matkalla seitsemänneksi ja keskimatkalla kahdeksanneksi.
Maailmancupin yhteispisteissä Minna Kauppi sijoittui toiseksi.
Jukolan viesti kilpailtiin 16.–17.6. Vantaalla. Kalevan Rasti voitti miesten viestin ja Paimion Rasti sijoittui toiseksi norjalaisseura Halden SK:n voittamassa Venlojen viestissä.
Taitoluistelu

Maailmanmestaruuskilpailuissa 26.3.–1.4. Nizzassa, Ranskassa Juulia Turkkila sijoittui naisten yksinluistelussa 18:nneksi.
Euroopan-mestaruuskilpailuissa 23.–29.1. Sheffieldissä, Isossa-Britanniassa Kiira Korpi saavutti hopeaa ja Juulia Turkkila sijoittui 17:nneksi naisten kilpailussa.
Uinti

Lontoon kesäolympialaisissa suomalaisuimarit jäivät alkueriin. Paras alkueräsijoitus oli Matti Mattssonin 17. sija 200 metrin rintauinnissa Suomen-ennätyksellä 2.11,81.
Lyhyen radan maailmanmestaruuskilpailuissa 12.–16.12. Istanbulissa, Turkissa parhaiten suomalaisista sijoittuivat välierissä 12:nneksi uineet Jenna Laukkanen 100 metrin rintauinnissa ja Emilia Pikkarainen 100 metrin perhosuinnissa.
Pitkän radan Euroopan-mestaruuskilpailuissa 21.–27.5. Debrecenissa, Unkarissa Ari-Pekka Liukkonen sijoittui neljänneksi 50 metrin vapaauinnissa Suomen-ennätyksellä 22,22 ja Hanna-Maria Seppälä seitsemänneksi 100 metrin vapaauinnissa sekä Anni Alitalon, Jenna Laukkasen ja Emilia Pikkaraisen kanssa 4 × 100 metrin sekauintiviestissä.
Lyhyen radan Euroopan-mestaruuskilpailuissa 22.–25.11. Chartres'ssa, Ranskassa Suomi saavutti hopeaa naisten 4 × 50 metrin vapaauintiviestissä kokoonpanolla Emilia Pikkarainen, Lotta Nevalainen, Laura Kurki ja Hanna-Maria Seppälä sekä pronssia sekajoukkueiden 4 × 50 metrin vapaauintiviestissä joukkueella Seppälä, Kurki, Andrei Tuomola ja Ari-Pekka Liukkonen. Pikkarainen sijoittui 100 metrin sekauinnissa neljänneksi, ja viesteissä Suomi saavutti kolme neljättä sijaa. Viidenneksi ylsivät Seppälä 50 metrin ja 100 metrin vapaauinnissa sekä Jenna Laukkanen 50 metrin, 100 metrin ja 200 metrin rintauinnissa.
Yleisurheilu

Lontoon kesäolympialaisissa Antti Ruuskanen saavutti keihäänheitossa hopeaa. Alun perin hän sijoittui pronssille mutta sai hopeamitalin yli neljä vuotta myöhemmin alkuperäisen hopeamitalistin käryttyä dopingista. Tero Pitkämäki nousi keihästuloksissa neljänneksi ja Ari Mannio kymmenenneksi. Jukka Keskisalo selviytyi 3 000 metrin estejuoksussa loppukilpailuun, jossa hän kuitenkin keskeytti loukkaantumisen vuoksi. Jarkko Kinnunen sijoittui 50 kilometrin kävelyssä 15:nneksi.
Euroopan-mestaruuskilpailut järjestettiin 27.6.–1.7. Helsingissä. Olympiastadionin remontoinnin yhteydessä jyrkän kulmikkaiksi muutetut juoksuradan kaarteet herättivät kritiikkiä. Suomen ainoa mitalisti oli keihäänheitossa pronssia saanut Ari Mannio. Pituushypyssä Roni Ollikainen sijoittui kuudenneksi ja Tommi Evilä kymmenenneksi. Olli-Pekka Karjalainen oli moukarinheitossa ja Sandra Eriksson 3 000 metrin estejuoksussa kymmenes.
Lontoon kesäparalympialaisissa Leo-Pekka Tähti voitti kultaa pyörätuolikelauksen T54-luokan 100 metrillä ja Toni Piispanen samassa lajissa T51-luokassa. Marjaana Huovinen saavutti pronssia F33/34/52/53-luokkien keihäänheitossa.